Kalász István

*tanácsok költőtársaimnak most*

Állj félre ne füleld a jövő liftet a lépcsőn

ne válts lépést a buszon háttal ülj le és

a felvett kesztyűt visszaadd.

Bomlott cipődnek ígérj sétát de ne járj

kint a sötétben az orvosnak tűpontosan

hazudj és a leszakadt felakasztót otthon

ne javítsd meg.

Vesszél el a részletekben ülj az erkélyre –

hunyorogj a fénybe – ott légy sokat - ott

ahol a virágok élnek.

Írj a fiók fölött a miértre ne adj választ

tanulj kötözz ha kell szárnyat októberben

tábortűzről írj verset – okos légy - a szívós

fegyelem így tart téged meg.

És kerüld ki ami hangos ami fényes.